รัฐบาลไทย-ข่าวทำเนียบรัฐบาล-​สมัครด่วน ! กระทรวงแรงงาน เปิดรับสมัคร ชายไทยไปทำงานเกาหลี 1,855 คน
วันอังคารที่ 18 ตุลาคม 2565
​สมัครด่วน ! กระทรวงแรงงาน เปิดรับสมัคร ชายไทยไปทํางานเกาหลี 1,855 คน
กรมการจัดหางาน กระทรวงแรงงาน เปิดรับสมัครทดสอบภาษาเกาหลีและทักษะการทํางาน (Point System) ครั้งที่ 11 เพื่อไปทํางานสาธารณรัฐเกาหลี ประเภทกิจการก่อสร้าง โควตา 1,855 คน รับสมัครตั้งแต่บัดนี้ถึง 20 ตุลาคม 2565
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า รัฐบาลไทย โดยกระทรวงแรงงาน และรัฐบาลสาธารณรัฐเกาหลี โดยกระทรวงแรงงานละการจ้างงานสาธารณรัฐเกาหลี ได้ลงนามในบันทึกความเข้าใจว่าด้วยการจัดส่งแรงงานไปทํางานสาธารณรัฐเกาหลีตามระบบการจ้างแรงงานต่างชาติ (Employment Permit System for Foreign Workers: EPS) ซึ่งกําหนดให้กรมการจัดหางานเป็นหน่วยงานผู้ทําหน้าที่รับสมัคร คัดเลือกและจัดส่งคนหางานไปทํางาน โดยคนหางานที่จะเดินทางไปทํางานต้องผ่านการทดสอบภาษาเกาหลี (EPS-TOPIK) และทักษะการทํางาน ตามที่สํานักบริการพัฒนาบุคลากรแห่งเกาหลี (Human Resources Development Service of Korea: HRD Korea) ซึ่งเป็นผู้รับผิดชอบการจัดสอบกําหนด โดยครั้งนี้ได้ประกาศรับสมัครทดสอบภาษาเกาหลีและทักษะการทํางาน (Point System) ครั้งที่ 11 ผ่านระบบอิเล็กทรอนิกส์การบริหารแรงงานไทย ไปต่างประเทศ (e-Service) และชําระเงินค่าสมัครสอบแบบอิเล็กทรอนิกส์ (e-Payment) เพื่อสมัครไปทํางานสาธารณรัฐเกาหลีตามระบบการจ้างแรงงานต่างชาติ (EPS) ประเภทกิจการก่อสร้าง (เพศชาย) โดยให้โควตาผู้สอบผ่าน 1,855 คน กําหนดรับสมัครตั้งแต่บัดนี้ถึง 20 ตุลาคม 2565
“พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน ให้ความสําคัญกับการส่งเสริมแรงงานไทยให้เดินทางไปทํางานต่างประเทศมาโดยตลอด เพราะนอกจากแรงงานไทยสามารถมีรายได้ดูแลครอบครัว ยกระดับคุณภาพชีวิตของตนเองได้แล้ว รายได้และประสบการณ์ที่นํากลับมายังมีส่วนในการพัฒนาประเทศด้วย” รัฐมนตรีว่าการกระทรวงแรงงาน กล่าว
นายไพโรจน์ โชติกเสถียร อธิบดีกรมการจัดหางาน กล่าวว่า ผู้ที่ประสงค์จะสมัครไปทํางานสาธารณรัฐเกาหลี สามารถสมัครสอบได้ที่เว็บไซต์ toea.doe.go.th ลงทะเบียนอิเล็กทรอนิกส์การบริหารแรงงานไทยไปต่างประเทศ กรอกข้อมูลเพื่อลงทะเบียนคนหางาน โดยสามารถศึกษาวิธีการลงทะเบียน คุณสมบัติผู้สมัครและเอกสารที่เกี่ยวข้อง ที่เมนูข่าวประชาสัมพันธ์ หัวข้อ ประกาศรับสมัครทดสอบภาษาเกาหลีและทักษะการทํางาน (Point System) ครั้งที่ 11 ประเภทกิจการก่อสร้าง โดยสมัครสอบได้เพียงครั้งเดียวเท่านั้น ซึ่งผู้ที่สนใจสมัครทดสอบภาษาเกาหลีฯ ต้องยื่นคําขอการสมัคร โดยคนหางานกรอกข้อมูลการสมัครและแนบเอกสารผ่านระบบออนไลน์ เลือกศูนย์สอบ ซึ่งมีสถานที่สอบให้เลือก 2 ศูนย์ คือ ศูนย์สอบกรุงเทพมหานคร และศูนย์สอบอุดรธานีทําการตรวจสอบผลการอนุมัติ โดยตรวจสอบผลการพิจารณา และพิมพ์ใบแจ้งชําระเงินค่าสมัคร เพื่อชําระเงินค่าสมัครสอบ จํานวน 960 บาท ภายในระยะเวลาที่กําหนด ซึ่งสามารถชําระเงินค่าสมัครสอบได้ 4 ช่องทาง ได้แก่ 1.เคาน์เตอร์ธนาคารกรุงไทย 2.ATM / ADM ธนาคารกรุงไทย 3.Internet Banking ธนาคารกรุงไทย และ4.ต่างธนาคาร Cross Bank Bill Payment โดยสามารถตรวจสอบสถานะ สมัครสอบหลังชําระเงินแล้ว 2 วันทําการ การชําระเงิน และหมายเลขผู้สมัครสอบ และพิมพ์บัตรประจําตัวผู้สมัครสอบ
“คุณสมบัติผู้สมัครมีดังนี้ อายุระหว่าง 18 – 39 ปี ไม่จํากัดวุฒิการศึกษา สายตาไม่บอดสี ร่างกายสมบูรณ์ สุขภาพแข็งแรง และไม่เป็นโรคที่อาจจะเป็นอุปสรรคต่อการทํางานหรือเป็นโรคติดต่อตามที่ทางการเกาหลีกําหนด เช่น ไวรัสตับอักเสบบี ซิฟิลิส และวัณโรค มีความประพฤติดี ไม่มีประวัติกระทําผิดทางอาญาหรือเป็นภัยต่อสังคม และความมั่นคง เป็นบุคคลซึ่งไม่ถูกห้ามเดินทางออกนอกประเทศ ไม่มีประวัติการถูกเนรเทศหรือเคยถูกปฏิเสธการเข้าสาธารณรัฐเกาหลี หรือเคยกระทําผิดกฎหมายของสาธารณรัฐเกาหลี เป็นบุคคลซึ่งไม่มีประวัติเกี่ยวข้องกับยาเสพติดทุกชนิด ไม่เคยพํานักอาศัยในสาธารณรัฐเกาหลีด้วยวีซ่า E-9 หรือ E-10 หรือ วีซ่า E-9 และ E-10 รวมกัน 5 ปี หรือมากกว่า 5 ปีขึ้นไป โดยจะประกาศรายชื่อและหมายเลขผู้มีสิทธิเข้ารับการทดสอบภาษาเกาหลี วัน เวลาและสถานที่ทดสอบ ปลายเดือนพฤศจิกายน 2565 ทางเว็บไซต์ hrdkoreathailand.com, doe.go.th/overseas , lib.doe.go.th” อธิบดีกรมการจัดหางาน กล่าว